Лейкоцит — йыйылма атама. Ысынында лейкоциттар барлыҡҡа килеүе, функцияһы һәм формаһы менән ныҡ ҡына айырыла. Ҡайһылары сит тәнсәләрҙе йотоп һеңдерә(фагоцитоз), икенселәре микроорганизмдарға тәъҫир итә торған химик матдәләр - антиесемдәр һәм уларҙың ағыуҙарын емереүсе антитоксиндар эшләп сығарыусы күҙәнәктәр. Шуның һөҙөмтәһендә лейкоциттарҙың бер нисә төрөн айыралар. Иң ябай төркөмләү цитоплазмаларында үҙенсәлекле гранулалар булыу-булмауға нигеҙләнгән.